**Pallás Gyula †**

(Debrecen, 1930. október 7. – Budapest, 1997. december 30.)

Szüleivel az 1930-as évek végén költöztek a Debrecenhez közeli Konyárról Balatonfűzfőre. Mivel már gyerekkorában is főleg a technikai dolgok érdekelték, ezért úgy döntött, hogy kitanulja a mechanikai műszerész szakmát. A bizonyítvány megszerzése után a fűzfői Nitrokémiánál helyezkedett el, ahol többek között a lőpor gyártásához szükséges precíziós szerszámokat készítette. Abban az időben Fűzfőn már volt vitorlásélet, így a fiatal balatoni gyerek – akit nagy izgatott a vitorlázás – bekerült az akkori Fűzfői Szikra, későbbi nevén Fűzfői Atlétikai Klub vitorlás szakosztályához (FAK). Itt kezdett el Kalózzal versenyezni és már akkor kiderült, hogy a vitorlázás mellett a hajók szerelvényeinek a finomításához, hangolásához is van érzéke. Szerencséje volt, hogy a Nitrokémiában megvoltak azok a lehetőségek, hogy ezeket a fejlesztéseket megoldja. A versenyeken idővel jöttek az egyre jobb helyezések, melynek eredményeként 1955-ben a Kalóz bajnokságban, mint kormányos Matern Lászlóval a második, majd 1957-ben Zuckelter Sándorral a harmadik helyet szerezte meg.

1957 végén a Nitrokémiából és ezzel együtt a vitorlás klubból is több munkatársával (köztük vitorlázókkal) együtt elbocsátották, mint politikailag nem megbízható elemeket.

 Ezután költözött fel Budapestre, ahol szintén a Fűzfőről ebben az időben elküldött két társával egy műszerész műhelyben kezdtek el dolgozni.

 A vitorlázást nem akarta abbahagyni, ezért 1958-ban a balatonföldvári Bp. Spartacus elődjéhez a Művész SK-hoz igazolt, ahol Kalózzal folytatta a vitorlázást. 1959-ben szintén mint kormányos Biacs Péterrel a harmadik, 1960-ban továbbra is Biacs Péterrel első és 1961-ben Olt Jánossal a második helyet szerezte meg a kalóz bajnokságban. Ezután Csillaghajóval folytatta a versenyzést.

1965-ben lett »maszek«, ekkor nyitotta meg a zuglói műhelyét, ahol az országban elsőként már komolyan foglalkozott hajóveretek készítésével. 1966-67-ben a Spartacusnak készült két Dragon vitorlás. Ennek a két hajónak a teljes felszerelése már a Pallás műhelyben készült. Ekkor ült át a Csillaghajóból az egyik Dragonba, mint kormányos.

 1967-ben Komlós Bélával és Renczes Ferenccel sikerült a bajnoki címet, 1968-ban a harmadik helyet, majd 1969-ben ismét a bajnoki címet szereznie. 1972-ben Renczes Ferenccel és Gereben Péterrel a második helyen végeztek a bajnokságban.

Ezek az eredmények csak a bajnokságban elért eredményei, de ezek mellett megszámlálhatatlan győzelmet és helyezést ért el a különböző hajóosztályokban.

Az 1980-as évek elején a versenyszerű vitorlázást abbahagyta, ezután már csak saját hajóval szabadidejében vitorlázott.

Életét a vitorlázás és a műhely töltötte ki, mindig próbált valami újat, valami jobbat kitalálni mind a hajóveretek, mind az egyéb munkái terén. 1965-től a 90-es évek közepéig nagyon kevés olyan vitorláshajó készült az országban, amin ne lett volna megtalálható valamilyen Pallás veret, akár egy csiga vagy sekli formájában. Nyugdíjas éveit is, szinte az 1997-ben bekövetkezett haláláig aktívan a műhelyében töltötte.

Két gyermeke született, Éva, aki 2013-ban bekövetkezett haláláig Balatonfüzfőn üzemeltetett vízisport boltot, valamint Gyula, aki a mai napig viszi tovább a régi helyen a Pallás műhelyt.